Document ID: 32001L0003

Komission direktiivi 2001/3/EY,
annettu 8 päivänä tammikuuta 2001,
pyörillä varustettujen maatalous- ja metsätraktoreiden tyyppihyväksynnästä annetun neuvoston direktiivin 74/150/ETY ja maatalous- ja metsätraktoreiden aiheuttamien radiohäiriöiden poistamisesta annetun neuvoston direktiivin 75/322/ETY mukauttamisesta tekniikan kehitykseen
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon pyörillä varustettujen maatalous- ja metsätraktoreiden tyyppihyväksyntää koskevan jäsenvaltioiden lainsäädännön lähentämisestä 4 päivänä maaliskuuta 1974 annetun neuvoston direktiivin 74/150/ETY(1), sellaisena kuin se on viimeksi muutettuna Euroopan parlamentin ja neuvoston direktiivillä 2000/25/EY(2), ja erityisesti sen 11 artiklan,
sekä katsoo seuraavaa:
(1) On tarpeen täsmentää tiettyjä direktiivin 74/150/ETY artikloja ja mukauttaa sen liitteet moottoriajoneuvojen ja niiden perävaunujen tyyppihyväksyntää koskevan jäsenvaltioiden lainsäädännön lähentämisestä 6 päivänä helmikuuta 1970 annetun neuvoston direktiivin 70/156/ETY(3), sellaisena kuin se on viimeksi muutettuna Euroopan parlamentin ja neuvoston direktiivillä 2000/40/EY(4), liitteisiin sekä kaksi- ja kolmipyöräisten moottoriajoneuvojen tyyppihyväksynnästä 30 päivänä kesäkuuta 1992 annetun neuvoston direktiivin 92/61/ETY(5), sellaisena kuin se on viimeksi muutettuna Euroopan parlamentin ja neuvoston direktiivillä 2000/7/EY(6) liitteisiin.
(2) Maatalous- ja metsätraktoreiden aiheuttamien radiohäiriöiden poistamisesta (sähkömagneettinen yhteensopivuus) annettu neuvoston direktiivi 75/322/ETY(7), sellaisena kuin se on viimeksi muutettuna komission direktiivillä 2000/2/EY(8), sisältää ilmoituslomakkeen, jonka kohdat on tarpeen numeroida uudelleen tällä direktiivillä käyttöön otettavaa numerointia vastaavaksi.
(3) Sen vuoksi olisi mukautettava direktiivejä 74/150/EY ja 75/322/ETY.
(4) Tässä direktiivissä säädetyt toimenpiteet ovat direktiivin 74/150/ETY 12 artiklalla perustetun tekniikan kehitykseen mukauttamista käsittelevän komitean lausunnon mukaiset,
ON ANTANUT TÄMÄN DIREKTIIVIN:
1 artikla
Muutetaan direktiivi 74/150/ETY seuraavasti:
1) Korvataan 2 artiklan b alakohdassa ilmaisu "erityisdirektiivien" ilmaisulla "liitteessä II lueteltujen erityisdirektiivien".
2) Korvataan 3 artiklan toinen virke seuraavasti:"Hakemuksen mukana on oltava täydellinen luettelo tiedoista tai ilmoituslomake, joiden mallit annetaan liitteessä I, ja siinä tarkoitetut asiakirjat."
3) Korvataan 4 artiklan 1 kohdan johdantokappale seuraavasti:1. "Jäsenvaltion on hyväksyttävä kaikki traktorityypit (traktorityypit ja luokat, johon ne kuuluvat, määritellään liitteessä II), jotka täyttävät seuraavat vaatimukset:".
4) Korvataan liitteet tämän direktiivin liitteellä I.
2 artikla
Korvataan direktiivin 75/322/ETY liite II A (lisäyksiä lukuun ottamatta) tämän direktiivin liitteen II mukaisesti.
3 artikla
Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 30 päivänä heinäkuuta 2002. Niiden on ilmoitettava tästä komissiolle viipymättä.
Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
4 artikla
Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.
5 artikla
Tämä direktiivi on osoitettu kaikille jäsenvaltioille.
Tehty Brysselissä 8 päivänä tammikuuta 2001.

Labels: 1
20
7
8
6